Quisíj caꞌmii Jesús nu̱ꞌ nana̱ dan,
ga̱a ne̱ cachéé Jesús estadó Galilea a.
ꞌO̱ se ne caꞌve̱j rá soꞌ cache̱e̱ soꞌ estadó Judea,
cheꞌé se nanoꞌ nij síí uun chij rihaan nij yuvii̱ israelitá man soꞌ,
ne̱ ticavi̱ꞌ nij soꞌ man Jesús,
rá nij soꞌ a.
Dan me se da̱j doj quisi̱j chaꞌanj navij rá nij yuvii̱ israelitá chaꞌanj uneꞌ nij soꞌ veꞌ yacataj a.
Cheꞌé dan cataj nij tinúú Jesús rihaan soꞌ a:
―Cavi̱i̱ so̱ꞌ caꞌa̱nj so̱ꞌ estadó Judea,
ga̱a ne̱ queneꞌe̱n nij síí tucuꞌyón snana̱ so̱ꞌ nij suun sa̱ꞌ noco̱o ꞌyáá so̱ꞌ á.
Sese me rá ꞌo̱ soꞌ xca̱j ndoꞌo yuvii̱ cuentá cheꞌé maꞌa̱n soꞌ,
ne̱ ne ꞌyaj yuve̱ soꞌ se‑su̱u̱n soꞌ maꞌ.
Sese ya̱ ꞌyáá so̱ꞌ suun sa̱ꞌ noco̱o,
ne̱ caꞌa̱nj so̱ꞌ rej queneꞌe̱n nij síí ma̱n rihaan chumii̱ nihánj mán so̱ꞌ á ―taj nij tinúú maꞌa̱n Jesús rihaan soꞌ a.
ꞌO̱ se nda̱a maꞌa̱n nij tinúú Jesús ne cuchuma̱n rá niꞌya̱j man Jesús a̱ maꞌ.
Cheꞌé dan cataj Jesús rihaan nij soꞌ a:
―Ataa quisi̱j güii no̱ xcúún ꞌu̱nj qui̱ꞌyáá ꞌu̱nj se‑su̱u̱n ꞌu̱nj á.
Se‑su̱u̱n maꞌa̱n soj roꞌ,
a̱ me maꞌa̱n güii caꞌve̱e quiꞌya̱j soj se‑su̱u̱n soj ado̱nj.
Taj cheꞌé quita̱j riꞌyunj nij síí ma̱n rihaan chumii̱ nihánj man soj maꞌ.
ꞌU̱nj roꞌ,
vaa cheꞌé quita̱j riꞌyunj nij soꞌ,
ese ꞌu̱nj me síí taj xnaꞌanj rihaan nij soꞌ se vaa chiꞌi̱i̱ ndoꞌo vaa ꞌyaj nij soꞌ ado̱nj.
Cavi̱i̱ soj caꞌa̱nj soj chaꞌanj á.
ꞌU̱nj roꞌ,
se̱ caꞌanj ꞌu̱nj chaꞌanj cuano̱ cheꞌé se ataa quisi̱j orá qui̱ꞌyáá ꞌu̱nj se‑su̱u̱n ꞌu̱nj na̱nj ado̱nj
―taj Jesús rihaan nij soꞌ a.
Ga̱a ne̱ quináj soꞌ estadó Galilea a.
Dan me se ga̱a quisíj cavii nij tinúú Jesús caꞌanj nij soꞌ chaꞌanj,
ga̱a ne̱ cavii maꞌa̱n Jesús caꞌanj soꞌ chaꞌanj uún a.
Tza̱j ne̱ caꞌanj yuve̱ soꞌ a.
Cheꞌé dan me nanoꞌ nij síí uun chij rihaan nij yuvii̱ israelitá man Jesús rej canuû chaꞌanj yoꞌ a.
Ne̱ xnáꞌanj nij soꞌ man tuviꞌ nij soꞌ,
cataj nij soꞌ a:
―Me rej va̱j síí yoꞌ ga̱ ―taj nij soꞌ,
xnáꞌanj nij soꞌ man tuviꞌ nij soꞌ a.
Ne̱ ri̱i̱ ndoꞌo yuvii̱ man chaꞌanj ne̱ nanó yuve̱ ndoꞌo nij yuvii̱ cuentó cheꞌé Jesús a.
Dan me se taꞌa̱j nij yuvii̱ cataj a:
―Síí sa̱ꞌ me soꞌ á ―taj taꞌa̱j nij yuvii̱ a.
Tza̱j ne̱ ꞌó taꞌa̱j nij yuvii̱ cataj a:
―Taj maꞌ.
Síí tihaꞌ yuꞌunj man nij yuvii̱ me soꞌ na̱nj ado̱nj ―taj ꞌó taꞌa̱j nij yuvii̱ yoꞌ a.
Tza̱j ne̱ a̱ ꞌó nij yuvii̱ ne caꞌmi̱i̱ ranga̱ꞌ cheꞌé Jesús maꞌ.
ꞌO̱ se cuchuꞌviꞌ nij yuvii̱ niꞌya̱j nij yuvii̱ man nij síí uun chij rihaan nij soꞌ a.
Dan me se a̱j quisíj caꞌa̱nj güii anuû chaꞌanj,
ne̱ cavii Jesús rej ya̱nj nuvií noco̱o,
ne̱ tucuꞌyón soꞌ man nij yuvii̱ a.
Cheꞌé dan caráyaꞌa̱nj nij síí uun chij rihaan nij yuvii̱ israelitá,
ne̱ cataj nij soꞌ a:
―Né si̱j tucuꞌyón me síí nihánj maꞌ.
Me rej nariꞌ soꞌ snana̱ Yaꞌanj ga̱ ―taj nij síí uun chij yoꞌ niꞌya̱j nij soꞌ man Jesús a.
Cheꞌé dan cataj Jesús rihaan nij soꞌ a:
―Xa̱ꞌ tucuáán tucuꞌyón ꞌu̱nj,
tza̱j ne̱ né tu̱cuáán cavii raá ꞌu̱nj me nihánj maꞌ.
ꞌO̱ se stucua̱nj Yaꞌanj síí caꞌnéé manj me tucuáán nihánj chugua̱nj.
Dan me se sese me rá ꞌo̱ soꞌ cuno̱ soꞌ rihaan Yaꞌanj,
ne̱ xca̱j soꞌ cuentá ase tucuáán avii raá ꞌu̱nj me tucuáán tucuꞌyón ꞌu̱nj naꞌ,
ase stucua̱nj Yaꞌanj me tucuáán yoꞌ xa̱ꞌ.
Xa̱ꞌ síí aꞌmii snana̱ maꞌa̱n,
tza̱j ne̱ ina̱nj me rá soꞌ caꞌmi̱i̱ sa̱ꞌ yuvii̱ cheꞌé maꞌa̱n soꞌ ado̱nj.
Tza̱j ne̱ sese me rá ꞌo̱ soꞌ caꞌmi̱i̱ sa̱ꞌ yuvii̱ cheꞌé síí caꞌnéé man soꞌ,
ne̱ ina̱nj nana̱ ya̱ cheꞌé síí caꞌnéé man soꞌ aꞌmii soꞌ,
ne̱ ne nanoꞌ soꞌ chrej chiꞌi̱i̱ maꞌ.
Nocoꞌ soj stucua̱nj Yaꞌanj rqué síí cuꞌna̱j Moisés rihaan soj,
tza̱j ne̱ a̱ ꞌó soj ne uun nucua̱j canoco̱ꞌ nu̱ꞌ tucuáán yoꞌ a̱ maꞌ.
Cheꞌé dan me cheꞌé nanoꞌ soj da̱j quiꞌya̱j soj,
ne̱ cavi̱ꞌ ꞌu̱nj ga̱ ―taj Jesús rihaan nij síí uun chij rihaan nij yuvii̱ israelitá a.
Ga̱a ne̱ cataj nij yuvii̱ rihaan Jesús a:
―Nu̱u̱ nana̱ chre̱e nimán so̱ꞌ á.
Me síí me rá ticavi̱ꞌ mán so̱ꞌ,
rá so̱ꞌ ga̱ ―taj nij yuvii̱ rihaan Jesús a.
Ga̱a ne̱ cataj Jesús rihaan nij soꞌ a:
―Ga̱a rque̱ me se o̱rúnꞌ suun sa̱ꞌ noco̱o quiꞌyáj,
ne̱ caráyaꞌa̱nj ta̱ranꞌ nij soj se vaa quiꞌyáá ꞌu̱nj suun sa̱ꞌ noco̱o güii naránj rá níꞌ a.
Dan me se ya̱ uxrá cataj xnaꞌanj Moisés rihaan níꞌ se vaa caꞌne̱ꞌ níꞌ taꞌngaꞌ man snóꞌo cheꞌé rej caꞌve̱e cunu̱u sa̱ꞌ níꞌ rihaan Yaꞌanj ado̱nj.
Tza̱j ne̱ né tucua̱nj cuchruj maꞌa̱n Moisés me yoꞌ maꞌ.
ꞌO̱ se stucua̱nj xi̱i níꞌ nij síí ma̱n ga̱a naá me yoꞌ ado̱nj.
Ne̱ nda̱a güii naránj rá aꞌneꞌ soj taꞌngaꞌ man snóꞌo ado̱nj.
Dan me se cheꞌé se me rá soj quiꞌya̱j soj nu̱ꞌ stucua̱nj Moisés,
cheꞌé dan aꞌvej rá soj cata̱ꞌ taꞌngaꞌ man snóꞌo güii naránj rá soj ado̱nj.
Sese da̱nj vaa,
ne̱ me cheꞌé aꞌmaan rá soj niꞌya̱j soj manj cheꞌé se cunuu sa̱ꞌ nu̱ꞌ nee̱ man ꞌo̱ snóꞌo quiꞌyáj güii naránj rá soj ga̱.
Se̱ guun xca̱j soj cuentá cheꞌé se vaa ꞌyaj yuvii̱ ni̱ꞌyaj soj cheꞌé ina̱nj tucuáán noco̱ꞌ soj maꞌ.
Tana̱nj xca̱j soj cuentá ni̱ꞌyaj soj nana̱ nica̱ ya̱ na̱nj á ―taj Jesús rihaan nij yuvii̱ a.